कमलनाथ ने वही चाल चली जो शिवराजसिंह 15 सालों से कांग्रेस के साथ चल रहे थे. संजय पाठक को भाजपा में ले आए तो इस चुनाव में पद्मा शुक्ला को टिकट देकर जता दिया कि उनके मोहरे से उन्हें ही पीटेंगे. उधर कांग्रेस से समझौता करने से इंकार करने वाली बसपा की एक बड़ी नेता विद्यावती पटेल ने कांग्रेस में लेकर उनकी टिकट पक्की कर दी. संजय शर्मा को भी कांग्रेस ने टिकट देकर उन पर भरोसा जताया है. सीहोर से रमेश सक्सेना को अलबत्ता कांग्रेस ने साथ नहीं लिया लेकिन गौर साहब कभी भी कांग्रेस के हो सकते हैं. संभव है कि कृष्णा गौर निर्दलीय मैदान में उतरती हैं तो कांग्रेस का सपोर्ट होगा और जीत जाने के बाद कांग्रेस की होंगी कृष्णा. कांग्रेस, राहुल और कमलनाथ की इस रणनीति में ज्योतिरादित्य सिंधिया को मोहरा बनाकर कांग्रेस की तोडऩे की भाजपा की चाल इस बार उलटी पड़ती दिख रही है. दिग्विजयसिंह के इस बयान को लेकर भी भाजपा इशु बनाने की कोशिश करती रही कि उनके कारण कांग्रेस हारती है जबकि राजनीतिक प्रेक्षक मानते हैं कि दिग्विजयसिंह को कांग्रेस ने किनारे नहीं किया है और ना ही उनकी भूमिका कांग्रेस हाइकमान ने तय की है बल्कि यह स्वयं उनका ही निर्णय है. वे पर्दे के पीछे रहकर कांग्रेस को सत्तासीन होते देखना चाहते हैं. पगंत में संगत की जो मेल-मिलाप दिग्विजयसिंह ने शुरू किया, उसकी परिणिति जीत तक पहुंच सकती है. हाल फिलहाल शिवराजसिंह को उनकी ही पार्टी घेराबंदी कर रही है जबकि कमलनाथ को उनकी पार्टी ने फ्रीहेंड दिया है. संजय अब अपनी आंखों से भाजपा के महाभारत का हाल सुनाने के लिए आए हैं तो कांग्रेस के गुण गाने में उन्हें परहेज नहीं. यह चुनाव 2003 का दोहराव दिखता है और देखना है कि शिवराजसिंह का खत्म होता जादू कब और कैसे वापस आता है और आता है कि भी नहीं.